#JongStemme: 'n Boodskap van hoop | Maroela Media
Deur Danica Meiring
Golwe kom, maar hulle gaan ook. So, hou vas! Ons is in die middel van die pandemie waar 'n skrikwekkende golf besig is om oor die wêreld te spoel. Die vrees en pyn wat ons almal tans voel, ongeag van waar jy jouself mag bevind, is dieselfde tipe vrees en dieselfde angs. Ons is almal in dieselfde bootjie en ons almal gaan saam hierdeur. Ons almal ervaar die warboel van emosies en verwarring.
Ek het die hele week aan hierdie onstuimige situasie gedink. Elke wakker minuut het dit deur my kop gedwaal. Ek is te bang om die nuus aan te skakel, want ek raak omgekrap oor die pyn en vrees wat ons wêreld besmet het. Elke keer as ek na die nuus kyk, loop ek my teen 'n eksistensiële krisis vas. In hierdie ontsaglike pyn is ekself en diegene vir wie ek lief is al wat ek sien. Net soos wat jý ook doen.
As ek dink aan die aantal mense wat hierdie planeet in bietjie meer as 'n jaar verloor het, word ek daaraan herinner dat hierdie mense net soos ek en jy was, met dieselfde vrees, maar ook drome, 'n gesin, hoop, gunstelingflieks en groot oë wat na dieselfde sterre in dieselfde uitspansel kon staar. Hulle lewens was nie minder belangrik as myne of joune nie. Hulle sal nie vergeet word nie en ek bid dat hulle in vrede sal rus. Ek weet ook daar is nie juis veel wat ek, wat óns, hieraan kan doen nie. Ons kan dit nie verander nie, ons kan hulle ook nie terugbring nie, máár ons kan onsself veilig hou. Dus help ek myself en fokus ek op die verantwoordelikheid wat ek vir myself en gevolglik vir die mense rondom my dra. Ek hoop dat almal in die wêreld weet dat dit vir eers genoeg is; net om veilig te bly en voorsorgmaatreëls te tref.
Hier is 'n boodskap van hoop: Dit voel dalk tans of dit die einde is, maar dit is nie. Ons deel hierdie ervaring en pyn met almal in die geskiedenis wat ook deur die onsekerheid en ramp van pandemies en epidemies meegesleur en oorweldig is. Of dit nou griep, die swart dood of builepes was … die ding wat al hierdie kwaadwillige magte in gemeen het, is dat hulle net soos 'n golf van die oseaan verbygegaan het, en hierdie golf wat ons tans beleef, gaan op dieselfde manier verbygaan. Ons deel hierdie vrees met mense wat so iets keer op keer deur die geskiedenis beleef en herleef het. Vind vir eers 'n bietjie troos in die feit dat dit is wat golwe doen – hulle kom en hulle gaan. My hart gaan uit na almal in ons land en in hierdie wêreld wat vanjaar geliefdes verloor het.
Ek het hoop en ek hoop jy het ook. Hou jouself veilig, dra 'n masker en sorg vir jouself en diegene rondom jou. Jy is nie alleen nie. En as die minimum wat jy vandag kan doen is om na jouself en jou gesin om te sien en veilig te bly, dan het jy vandag iets wonderliks ​​vir jouself én die mense rondom jou gedoen.
Danica Meiring is 'n boorling van Witbank, wat haarself as 'n aspirantskrywer en jong digter beskou.
Pragtig geskryf. Dankie Danica vir hoop…vir die vooruitsig van n beter more… vir die belofde van n mooi toekoms…we are not done yet!!!
Ek en my vrou het ons lewens geleef en deur ons 55jaar se huweliks lewe ons kinders grootgemaak tot vandag dat ons jongste kleinkind al 20 jaar ou is. Alles is vir ons gegee deur die genade van bo waarvoor ons baie dankbaar is. My wens as persoon te midde van die epidemie is net dat die daaglikse rapportering goed is maar dat die somtyds belaglike menings/dreigemente en statistieke wil end kry mens raak nou al gatvol van covid 19.